ยูโอบีเปิดตัวกองทุนRMFทองคำขายวันนี้
บลจ.ยูโอบี ส่งกองทุนเพื่อการเลี้ยงชีพลงทุนทองคำและกองทุนตราสารหนี้ทั้งในและต่างประเทศ ลงทุน 6 เดือน เปิดขายพร้อมกันวันนี้
13 ธ.ค. 2554

บลจ.ยูโอบี ส่งกองทุนเพื่อการเลี้ยงชีพลงทุนทองคำและกองทุนตราสารหนี้ทั้งในและต่างประเทศ ลงทุน 6 เดือน เปิดขายพร้อมกันวันนี้
นายวนา พูลผล ประธานเจ้าหน้าที่บริหาร บริษัทหลักทรัพย์จัดการกองทุน (บลจ.) ยูโอบี (ไทย) เปิดเผยว่า บลจ.ยูโอบี เปิดขายกองทุนเปิดยูโอบี โกลด์ เพื่อการเลี้ยงชีพ (UOBGRMF-H) เน้นลงทุนในหน่วยลงทุนของกองทุนหลักคือ SPDR Gold Trust  ที่ซื้อขายในตลาดหลักทรัพย์สิงคโปร์  โดยเฉลี่ยรอบปีบัญชีไม่ต่ำกว่า 80% ของมูลค่าสินทรัพย์สุทธิ ส่วนที่เหลือจะลงทุนในตราสารหนี้และเงินฝากทั้งในและต่างประเทศ โดยกองทุนจะป้องกันความเสี่ยงอัตราแลกเปลี่ยนไม่น้อยกว่า 90% ของมูลค่าเงินลงทุนในต่างประเทศ เปิดขายครั้งแรก 13-20 ธ.ค.2554 ลงทุนขั้นต่ำ 3,000 บาท 
นอกจากนี้ได้จัดรายการส่งเสริมการขายสำหรับผู้ลงทุนที่ลงทุนในกองทุน LTF และ RMF ปี 2554 รับบัตรกำนัลเซ็นทรัลสูงสุด 15,000 บาท และพิเศษ สำหรับผู้ลงทุนที่สับเปลี่ยนกองทุน LTF และ RMF มาจาก บลจ. อื่น มายัง บลจ.ยูโอบี จะได้รับบัตรกำนัลเพิ่มสูงสุดไม่เกิน 150,000 บาท ผู้ที่สนใจ สามารถปรึกษาการลงทุนในที่บูธ บลจ.ยูโอบี (ไทย) ได้ที่ เซ็นทรัลเวิลด์ วันที่ 15-18 ธ.ค.2554 และที่งาน Thailand Smart Money ที่ศูนย์ประชุมแห่งชาติสิริกิติ์ วันที่ 16-18 ธ.ค.2554 
บลจ.ยูโอบียังได้เปิดขายกองทุนเปิด ยูโอบี เอฟไอ พลัสพลัส 6/28 ซึ่งจะเปิดเสนอขายครั้งแรกและครั้งเดียว ในระหว่างวันที่ 13 – 20 ธ.ค. 2554 นี้ ลงทุนในตราสารหนี้ทั้งในประเทศและต่างประเทศที่มีอันดับความน่าเชื่อถืออยู่ในอันดับที่สามารถลงทุนได้ เช่น พันธบัตรรัฐบาล ตั๋วแลกเงินของธนาคารพาณิชย์ เงินฝากในธนาคารพาณิชย์ และตราสารหนี้ที่ออกโดยบริษัทเอกชนทั่วไป อายุโครงการประมาณ 6 เดือน